וולפגנג קלף

**וולפגנג קלף** (בגרמנית: **Wolfgang Kleff**, נולד ב-16 בנובמבר 1946 בשוורטה שבגרמניה) הוא כדורגלן עבר גרמני ששיחק בעיקר בבורוסיה מנשנגלדבך בעמדת השוער, וזכה עמה בתארים רבים. קלף שיחק גם בהרטה ברלין, פורטונה דיסלדורף, רוט-וייס אוברהאוזן, בוכום, ומועדונים נוספים. קלף ערך 6 הופעות במדי ובנבחרת גרמניה המערבית, והיה חלק מהסגל שלה בזכיות ביורו 1972 ובמונדיאל 1974.

## קריירת מועדונים
קלף הגיע בעונת 1967/68 לבורוסיה מנשנגלדבך ממועדון הנוער של שוורטה בו שיחק. כבר מההתחלה קלף היה שחקן הרכב בקבוצה בימי הזוהר שלה, ולא החמיץ ולו הופעת ליגה אחת בין השנים 1968-1976. בתקופה זו זכה קלף בתארים רבים. תחילה זכה בשתי אליפויות רצופות עם מנשנגלדבך, בעונת 1969/70 ו-1970/71. בעונת 1972/73 זכה קלף בגביע הגרמני עם מנשנגלדבך, לאחר ניצחון 2-1 על פ.צ. קלן בגמר. באותה עונה הגיעו קלף ומנשנגלדבך לגמר גביע אופ"א 1973, בו הפסידו לליברפול במפגש כפול. בעונת 1973/74 סיימו קלף ומנשנגלדבך במקום השני בליגה, במרחק של נקודה אחת מהיריבה הגדולה שלהם באותן שנים, באיירן מינכן. עם זאת, בשלוש העונות הבאות, זכו קלף ובורוסיה מנשנגלדבך בשלוש אליפויות רצופות. במקביל, בעונת 1974/75 ניצחו קלף וגלדבאך את פ.צ. טוונטה במפגש כפול בגמר גביע אופ"א 1975. בנוסף, בעונת 1976/77 הגיעו גם לגמר גביע אירופה לאלופות 1977, בו שוב הפסידו לליברפול. עם זאת, קלף לא שיחק בגמר זה, אלא וולפגנג קנייב, שהחל משנת 1976 החל בהדרגה לתפוס את מקומו של קלף בהרכב גלדבאך בגלל פציעות. בשנת 1978, קלף וגלדבאך התמודדו מול בוקה ג'וניורס בגמר הגביע הביניבשתי, והפסידו במפגש כפול. בעונת 1977/78, לאחר שלוש אליפויות רצופות, סיימו קלף וגלדבאך במקום השני, עם מספר נקודות זהה אך הפרש שערים נחות משל האלופה פ.צ. קלן. עונת 1978/79 הייתה האחרונה של קלף בבורוסיה מנשנגלדבך. בעונה זו הקבוצה סיימה רק במקום העשירי בליגה, אך קלף וגלדבאך הוסיפו תואר נוסף, כשניצחו בגמר גביע אופ"א 1979 את הכוכב האדום בלגרד במפגש כפול, שגם בו וולפגנג קנייב הועדף על פני קלף. 

בקיץ 1979 קלף עזב את בורוסיה מנשנגלדבך ועבר להרטה ברלין, שם שיחק בעונת 1979/80. קלף לא הצליח בהרטה ברלין, וירד עמה לבונדסליגה השנייה בעונתו היחידה במועדון. בקיץ 1980 חזר קלף לבורוסיה מנשנגלדבך, שם שיחק שתי עונות נוספות, בהן הקבוצה סיימה בחלק העליון של הטבלה אך ללא תארים. בקיץ 1982 חתם קלף בפורטונה דיסלדורף מהבונדסליגה, ושיחק שם שתי עונות, בהן נשארה הקבוצה בליגה על אף הגנה שספגה שערים רבים. בקיץ 1984 חתם קלף ברוט-וייס אוברהאוזן מהבונדסליגה השנייה, שם שיחק עונה אחת והקבוצה סיימה במקום ה-12. בקיץ 1985, כאשר הוא התקרב לגיל 40, חזר קלף לבונדסליגה וחתם בבוכום, שם ערך 20 הופעות בעונת 1985/86 וסיים עם הקבוצה במקום התשיעי בליגה. בקיץ 1986 חתם קלף בקבוצת זלמרוהר, שעלתה באותה שנה לבונדסליגה השנייה. קלף וזלמרוהר סיימו במקום האחרון בעונת 1986/87, וקלף החליט לפרוש ממשחק פעיל. עם זאת, קלף ערך עוד מספר הופעות במדי קבוצת חובבים בשם שטראלן עד לשנת 1992. בעונת 1999/2000, כאשר כבר היה בן 54, קלף חזר לפעילות והיה השוער המשני של אורדינגן 05 ששיחקה בליגה נמוכה. במרץ 2008, כשהיה בן 61, שיחק 35 במשחק רשמי של קבוצת פ.צ. ריינבאך.

## קריירה בינלאומית
קלף השתייך לסגל נבחרת גרמניה המערבית החל משנת 1971 עד לשנת 1974, וערך בשורותיה שש הופעות. עם זאת, קלף שימש בעיקר שוער שני לספ מאייר, ואמנם נמנה עם סגל מערב גרמניה, שזכה בשני הטורנירים של יורו 1972 ומונדיאל 1974, אך לא שיחק בהם ולו דקה אחת. למעשה, הופעתו הבינלאומית האחרונה של קלף הייתה בשנת 1973.

## תארים
עם בורוסיה מנשנגלדבך:
* אליפות הבונדסליגה (5): 1969/70, 1970/71, 1974/75, 1975/76, 1976/77
* הגביע הגרמני: 1972/73
* גביע אופ"א: 1974/75, 1978/79

עם נבחרת גרמניה המערבית:
* מונדיאל: 1974
* אליפות אירופה בכדורגל: 1972

## קישורים חיצוניים

## הערות שוליים

קטגוריה:שוערי כדורגל גרמנים
קטגוריה:כדורגלנים גרמנים
קטגוריה:כדורגלני נבחרת גרמניה המערבית
קטגוריה:כדורגלני בורוסיה מנשנגלדבך
קטגוריה:כדורגלני הרטה ברלין
קטגוריה:כדורגלני פורטונה דיסלדורף
קטגוריה:כדורגלני רוט-וייס אוברהאוזן
קטגוריה:כדורגלני בוכום
קטגוריה:כדורגלני אורדינגן 05
קטגוריה:כדורגלני מונדיאל 1974
קטגוריה:כדורגלני יורו 1972
קטגוריה:גרמנים שנולדו ב-1946